text: Góð móttøka av Nýggju Sangbók
text: #000000
text: Nú er meiri eini átta mánaðar farnir, síðani Nýggja Sangbók kom út við heili 1504 sangum. Og sigast má, at samkomurnar og fólk yvirhøvur hava tikið væl ímóti sangbókini, sum leingi var undir uppsigling. Eisini útisetar eru glaðir fyri bókina, ikki minst eldru útisetarnir, sum framvegis dáma, at hava eina bók í hondini og reflektera yvir nýggjar og gamlar sangir.
text: #000001
text: Og longu nú merkist – kanska serliga í Føroyum – at fólk eru farin at nýta teir nýggjaru sangirnar, sum frammanundan ikki hava verið tøkir, ella verið í sangheftum, ið kanska ikki altíð hava verið til taks. Bókin er jú snøgg og – hóast størri í vavi enn gamla SGF – tykist hon at liggja væl í hondunum á syngjandi fólkinum.
text: #000002
text: Nú verður arbeitt miðvíst við at fáa øll løgini niðurskrivað, sum ikki standa í nótabókum. Her er tað serliga føroysku nótasmiðirnir, hvørs nótar ikki altíð eru niðurfestir – og her má so onkur taka í egnan barm.
text: #000003
text: Vit liva í einari elektroniskari tíð, har tað kenst lættari at lesa tekstir, sum vera varpaðir upp á veggin. Kortini ivist eg ikki í, at Nýggja Sangbók verður mongum føroyingum – burturi og heima – ein kelda til íblástur, gleði og signing.
text: #000004